Bejaardes deur kragopwekkerwalms oorvalLede van Emer-G-Med is na die huis ontbied (Foto: Verskaf) ’n Bejaarde egpaar is Donderdagaand na die hospitaal gejaag toe hulle klaarblyklik deur die petrolwalms van hul kragopwekker oorval is. Kyle van Reenen, woordvoerder van Emer-G-Med, sê lede van Emer-G-Med is na ’n huis in Moreletapark in die ooste van Pretoria ontbied. “By die lede se aankoms op die toneel het hulle die bejaardes bewusteloos in die motorhuis aangetref. Hulle is deur petrolwalms van ’n kragopwekker oorval,” sê Van Reenen. Van Reenen sê die bejaardes moes die kragopwekker aangeskakel het ten tyde van beurtkrag. “Dit lyk of die vrou probeer het om haar man by te bring nadat sy hom aangetref het waar hy bo-oor die kragopwekker ineengestort het. Die vrou kon daarin slaag om ŉ noodknoppie te druk wat die sekuriteit ontbied het, voordat sy ook inmekaargestort het. Die sekuriteitsmaatskappy het Emer-G-Med toe in kennis gestel. Paramedici het die bejaardes op die toneel behandel voordat hulle per ambulans na ’n nabygeleë hospitaal geneem is.